Priekšlikums Padomes regula, ar kuru groza Padomes Regulu (EK) Nr. 332/2002, ar ko izveido vidēja termiņa finansiālas palīdzības mehānismu attiecībā uz dalībvalstu maksājumu bilancēm /* COM/2009/0169 galīgā redakcija - CNS 2009/0053 */





[pic] | EIROPAS KOPIENU KOMISIJA | Briselē, 8.4.2009 COM(2009) 169 galīgā redakcija 2009/0053 (CNS) Priekšlikums PADOMES REGULA, ar kuru groza Padomes Regulu (EK) Nr. 332/2002, ar ko izveido vidēja termiņa finansiālas palīdzības mehānismu attiecībā uz dalībvalstu maksājumu bilancēm 2009/0053 (CNS) Priekšlikums PADOMES REGULA, ar kuru groza Padomes Regulu (EK) Nr. 332/2002, ar ko izveido vidēja termiņa finansiālas palīdzības mehānismu attiecībā uz dalībvalstu maksājumu bilancēm EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 308. pantu, ņemot vērā Komisijas priekšlikumu, kas iesniegts pēc apspriešanās ar Ekonomikas un finanšu komiteju[1], ņemot vērā Eiropas Parlamenta atzinumu[2], ņemot vērā Eiropas Centrālās bankas atzinumu[3], tā kā: (1) Starptautiskās finanšu krīzes mērogs un intensitāte ietekmē iespējamo pieprasījumu pēc Kopienas vidēja termiņa finansiālas palīdzības dalībvalstīs, kuras neietilpst euro zonā, un tādējādi rosina Regulā (EK) Nr. 332/2002[4] noteikto limitu kopējai summai, ko var aizdot dalībvalstīm, ievērojami palielināt no EUR 25 miljardiem līdz EUR 50 miljardiem. (2) Ņemot vērā neseno pieredzi, kas iegūta, izmantojot vidēja termiņa finansiālās palīdzības mehānismu, jāprecizē Komisijas un regulas īstenošanā iesaistīto dalībvalstu uzdevumi un pienākumi. Turklāt noteikumi par finansiālās palīdzības piešķiršanu jādefinē saprašanās memorandā, par ko vienojas Komisija un attiecīgā dalībvalsts. (3) Jāprecizē noteikumi, kuri attiecas uz Kopienas finansiālās palīdzības dažiem finanšu pārvaldības aspektiem. Praktisku iemeslu dēļ jālūdz, lai attiecīgā dalībvalsts saņemto finansiālo palīdzību ieskaita īpašā kontā valsts centrālajā bankā un atmaksājamās summas iemaksā kontā Eiropas Centrālajā bankā dažas dienas pirms maksāšanas termiņa. (4) Ļoti svarīga nozīme ir tam, ka Kopienas saņemtā finansiālā palīdzība tiek pārvaldīta saprātīgi. Tādēļ iespēju Eiropas Revīzijas palātai un Eiropas Birojam krāpšanas apkarošanai vajadzības gadījumā veikt kontroles nosaka spēkā esošie aizdevuma līgumi, un šāda iespēja jāparedz arī šajā regulā. (5) Šo regulu nekavējoties piemēro visiem jaunajiem aizdevumu līgumiem un spēkā esošajiem aizdevumu līgumiem to pārskatīšanas gadījumā. (6) Tāpēc attiecīgi būtu jāgroza Regula (EK) Nr. 332/2002, IR PIEŅĒMUSI ŠO REGULU. 1. pants. Regulu (EK) Nr. 332/2002 groza šādi: 1. Regulas 1. panta 1. punkta otro daļu aizstāj ar šādu tekstu: „Limits kopējai summai, ko saskaņā ar šo mehānismu var aizdot dalībvalstīm, ir 50 miljardi euro.” 2. Regulas 3. panta 2. punktu aizstāj ar šādu tekstu: „Attiecīgā dalībvalsts apspriežas ar Komisiju, lai novērtētu savas finansiālās vajadzības, un iesniedz koriģējošās programmas projektu. Padome, pārbaudījusi stāvokli dalībvalstī, kura vēlas izmantot vidēja termiņa finansiālo palīdzību, un koriģējošo programmu, ko tā iesniedz kopā ar pieteikumu, parasti tajā pašā sanāksmē pieņem lēmumu: a) par aizdevuma piešķiršanu vai finansēšanas mehānisma piemērošanu, aizdevuma summu un tās vidējo ilgumu; b) par ekonomikas politikas nosacījumiem, pamatojoties uz ko piešķirta vidēja termiņa finansiālā palīdzība, lai atjaunotu vai nodrošinātu stabilu maksājumu bilances stāvokli; c) par procedūrām attiecībā uz aizdevumu vai finansēšanas mehānismu, kas attiecīgi tiks maksāts vai īstenots, veicot secīgus maksājumus, katrs atsevišķais maksājums tiek veikts pēc tam, kad programmas izpildē paveiktais ir pārbaudīts, ņemot vērā izvirzītos mērķus.” 3. Iekļauj šādu 3.a pantu: „3.a pants Komisija un attiecīgā dalībvalsts noslēdz saprašanās memorandu, kurā precizē Padomes paredzētos noteikumus.” 4. Regulas 5. pantu aizstāj ar šādu tekstu: „1. Komisija paredz pasākumus, kas vajadzīgi, lai sadarbībā ar Ekonomikas un finanšu komiteju regulāri pārbaudītu, vai ekonomikas politika dalībvalstī, kura saņem Kopienas aizdevumu, saskan ar koriģējošo programmu un ar visiem citiem nosacījumiem, ko Padome ir noteikusi saskaņā ar 3. pantu. Šajā nolūkā dalībvalsts nodod Komisijas rīcībā visu vajadzīgo informāciju un pilnībā sadarbojas ar Komisiju. Pamatojoties uz šādas pārbaudes rezultātiem, Komisija pēc Ekonomikas un finanšu komitejas atzinuma pieņem lēmumu par turpmāko maksājumu veikšanu. Padome pieņem lēmumu par visiem labojumiem, kas izdarāmi sākotnēji apstiprinātajos ekonomikas politikas nosacījumos.” 5. Regulas 7. pantam pievieno šādu 5. punktu: „5. Attiecīgās dalībvalstis atver īpašu kontu valsts centrālajā bankā, lai pārvaldītu no Kopienas saņemto vidēja termiņa finansiālo palīdzību. Attiecīgā dalībvalsts pārskaita pamatsummu un aizdevuma procentus Eiropas Centrālās bankas kontā septiņu TARGET2[5] darbdienu laikā pirms attiecīgā maksājumu termiņa.” 6. Iekļauj šādu 9.a pantu: „9.a pants Eiropas Revīzijas palātai ir tiesības veikt jebkādas finanšu kontroles vai revīziju, ko tā uzskata par vajadzīgu attiecībā uz šādas palīdzības pārvaldību. Komisijai, tostarp Eiropas Birojam krāpšanas apkarošanai, ir tiesības nosūtīt savus ierēdņus vai pienācīgi pilnvarotus pārstāvjus, lai veiktu tehniskas vai finanšu kontroles, vai revīziju, ko tā uzskata par vajadzīgu attiecībā uz Kopienas vidēja termiņa finansiālās palīdzības pārvaldību.” 2. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī . Šī regula uzliek saistības kopumā un ir tieši piemērojama visās dalībvalstīs. Briselē, […], Padomes vārdā priekšsēdētājs [1] OV C , , lpp. [2] OV C , , lpp. [3] OV C , , lpp. [4] OV L 53, 23.2.2002., 1. lpp. [5] Kā noteikts 2007. gada 26. aprīļa Pamatnostādnē ECB/2007/2 par Eiropas automatizēto reālā laika bruto norēķinu sistēmu (TARGET2) (OV L 237, 8.9.2007, 1. lpp.).